述山中語呈郡侯董庭直少監
作者：岳珂
朝代：宋

paragraphs: 山行霜清羣木落，回首重雲望城郭。
城郭西畔江正橫，中有千騎隨雙旌。
山頭一灣霜月明，旌底史君如許清。
我行山間已一月，枕石潄流更奇絕。
頗從野老談政聲，所恨輕爲數旬別。
別來有書招我歸，我適把酒窮攀躋。
相呼一醉已心許，野老來前聽我語。
今年歲歉流離多，带牛佩犢無奈何。
史君鎮靜不猛厲，使汝安卧仍行歌。
山中故侯布鞋濕，杖掛百錢遺不拾。
新來又拜散人呼，正好舉杯和月吸。
我醉汝醉今頼誰，爲言野老知不知。